Casino, roulette og spilleautomater bliver sværere og sværere for os nordjyder at modstå. Statistikkerne viser, at der bliver flere og flere ludomaner. Men mens danskerne står i kø for at blive kureret for deres ludomani, så vælger indvandrerne behandlingsstederne fra. - Vi ser stort set ingen her hos Dansk Misbrugs Behandling. Måske en ud af hundrede, siger Marco Guarani, misbrugsbehandler hos Dansk Misbrugs Behandling i Aalborg. "Davood" er fra Iran, men har boet i Danmark i 20 år. Han er det, de fleste vil kalde en ludoman. - Jeg tager på casion to-tre gange om ugen, og jeg har som minimum 5000 kr. med, siger "Davood." "Davood" vil gerne være anonym, fordi han er bange for konsekvenserne ved at være fuldstændig ærlig omkring sin afhængighed. - Hvis en i familien spiller for meget, så kan andre familier godt tage afstand til familien, siger "Davood". Adel Saleh arbejder som tolk for Aalborg Kommune. Han oplever dagligt problemer med spil og indvandrere. - Det er stort set alle. Unge, voksne og endda kvinder, og de vil gerne holde det hemmeligt for ikke at kaste skam over familien, siger Adel Saleh. "Davood" mener ikke, at han har et spilleproblem. Og derfor har han heller ikke planer om at stoppe. - Jeg har tabt 300.000 på halvandet år, men jeg har lært nogle teknikker, og dem vil jeg gerne vinde på, siger "Davood".

Referat:
Mens danskerne står i kø for at blive behandlet for deres ludomani, så går indvandrerne rundt med problemerne for sig selv.